b'\n_START_ARTICLE_\nOrijalainen kirjaimisto\n_START_SECTION_\nHistoria ja k\xc3\xa4ytt\xc3\xb6\n_START_PARAGRAPH_\nVarhaisin l\xc3\xb6ydetty orijankielinen teksti on vuodelta 1051. Teksti on kirjoitettu kalinga-kirjaimistolla, joka kehittyi brahmista 500-luvulla. Nykyinen orijalainen kirjaimisto ei perustu suoraan kalinga-kirjoitukseen, vaan se luotiin 1100-luvulla bengalilaisen kirjaimiston varhaisen muodon pohjalta. Bengalilaiset kirjaimet periytyiv\xc3\xa4t nagarista ja sit\xc3\xa4 kautta edelleen muinaisesta brahmi-kirjoituksesta._NEWLINE_Kirjaimet on kehitetty py\xc3\xb6reist\xc3\xa4 muodoista, koska kirjaimiston varhaisessa vaiheessa palmun lehdet olivat yleisesti k\xc3\xa4ytetty kirjoitusalusta. Suorat viivat aiheuttivat helposti lehden halkeamisen, joten kirjainmerkit pyrittiin tekem\xc3\xa4\xc3\xa4n mahdollisimman kaareviksi._NEWLINE_Kirjaimistoa k\xc3\xa4ytet\xc3\xa4\xc3\xa4n orijan lis\xc3\xa4ksi my\xc3\xb6s joidenkin Odishan v\xc3\xa4hemmist\xc3\xb6kielien kirjoittamiseen. Muun muassa santalia, mundaria, hota ja kuita kirjoitetaan Orissassa orijalaisilla kirjaimilla.'